  Туспуктэм: Анжелика Тихонова Анжелика Тихонова корреспондент 12+ 29-тӥ инвожое Удмурт йӧскалык театрын нырысьсэ удмурт кылтодосчилы, мер ужасьлы, публицистлы, эмчилы, удмуртъёслэсь автономизэс кылдытон бордын тыршисьлы Трофим Борисовлы сӥзем «Трокай» спектаклез возьматозы. Со сярысь ивортодэтъя «Удмуртия» агентстволэн корреспондентэзлы спектакльлы пьеса гожтӥсь, театрысь артист Сергей Антонов вераз. « Ми Алексей Ложкинэн (театрысь валтӥсь режиссёр, спектакльлэн пуктӥсь-режиссёрез – ред.) кызьы ке но сылӥськом вал вераськыса, Кузебай Герд сярысь ваньмыз вань ини шуыса, одӥг ымысь кадь, нош Трокай Борисов сярысь номыр ӧвӧл. Тодӥсез но ӧвӧл сое, кызьы валам спектакль бордын ужакумы. Нош Кузебай Гердэз, медиаперсонаез кадь, ваньмыз тодо. Соин ик дурбасьтэм потӥз-а, мар-а Трофим Борисов понна » Сергей Антонов, «Трокай» спектакльлы пьеса гожтӥсь Озьы сценаристлэн режиссёрен малпанъёссы огазеяськизы, спектакль дасян бордын ужаны кутскизы. Трофим Борисов сярысь ивор архивъёсысь, книгаосысь пырыен-пырыен люказы. « Пафосной революционерез возьматыны малпанмы ӧй вал, адями палысеныз возьматыны тыршим. Мар шедьтӥм архивъёсысь, книгаосысь. <…> Гожтэтъёсыз пыр возьматӥськом солэсь, кыӵе адями луэмзэ » Сергей Антонов, «Трокай» спектакльлы пьеса гожтӥсь Сергей Антоновлэн кылъёсызъя, спектакльын Трокай Борисовлэн пӧртэм улон вакытъёсыз возьматэмын луозы. Учкисьёс азе Кузебай Герд но, Ашальчи Оки но потозы. Ялан вошъяськись видеоряд мыноз. « Оформление, милям малпаммыя, туж шикарной луыны кулэ, театральной меркаоссъя » Сергей Антонов, «Трокай» спектакльлы пьеса гожтӥсь Али ужзы туж трос на, пусъе сценарист. Пьесае ялан вошъянъёс но пыртало на, видеоряд кылдытон бордын ужало. Со сяна, мукет малпанъёссэс но улонэ пыӵатыны луонлык утчало. Кылсярысь, учкисьёслы спектакль азьын люкылоно программкае Трофим Борисовен тодматӥсь ивортон пыртыны ӧдъяло. Со сяна, фойеын адӟытон но радъяны чаклало. « Учкись залэ спектаклез учкыны дась мед пыроз ини » Сергей Антонов, «Трокай» спектакльлы пьеса гожтӥсь Премьера 29-тӥ инвожое луоз. Сергей Антоновлэн верамезъя, вань удмуртъёс отысь асьсэлы тунсыкозэ, выльзэ басьтыны быгатозы. Тодэ вайытом, Трокай Борисов сярысь спектакль пуктыны малпанъёс сярысь режиссёр Алексей Ложкин 2020-тӥ арын вераз ни вал.  Трофим (Трокай) Кузьмич Борисов – публицист, кылтодосчи, этнограф, эмчи. Вордӥськиз 1891-тӥ арын 1-тӥ толсуре (вуж сямен - 19-тӥ шуркынмонэ) Алнаш ёросысь Кизекгуртын. Трос тыршиз удмуртъёслэсь автономизэс кылдытон понна. 1921-тӥ арын Кузебай Гердэн ӵош «Гудыри» газет бордын литературая студия кылдытӥз. «Кенеш» журнал кылдытыны кичӧлтӥз. 1933-тӥ арын сое «СОФИН» ужъя пуктӥзы. Пӧртэм интыосын пуконо луиз. Улонысь 1943-тӥ арын 4-тӥ инвожое Актюбинск лагерьын (Узбекистан) кошкиз. 1988-тӥ арын 20-тӥ куарусёнэ гинэ солэсь ӟеч нимзэ берыктӥзы. Нош 2012-тӥ арын, «Удмурт Кенеш» огазеяськонлэн кичӧлтэмезъя, Ижкарысь Коммунаръёслэн ульчаязы Трокай Борисовлы синпелет усьтӥзы. Тегъёс: Йӧскалыктеатр ТрокайБорисов Удмуртия удмуртъёс Лулчеберет Ижкар  